KOMISIJOS SPRENDIMAS,
2009 m. birželio 30 d.
dėl nacionalinių atsinaujinančių išteklių energijos veiksmų planų modelio nustatymo pagal Direktyvą 2009/28/EB
(pranešta dokumentu Nr. C(2009) 5174)
(Tekstas svarbus EEE)
(2009/548/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2009 m. balandžio 23 d. Europos Parlamento ir Tarybos direktyvos 2009/28/EB dėl skatinimo naudoti atsinaujinančių išteklių energiją, iš dalies keičiančios bei vėliau panaikinančios direktyvas 2001/77/EB ir 2003/30/EB (1), visų pirma 4 straipsnio 1 dalies antrąją pastraipą,
kadangi:
(1)
Direktyvoje 2009/28/EB reikalaujama, kad kiekviena valstybė narė patvirtintų nacionalinį atsinaujinančių išteklių energijos veiksmų planą. Šiuose planuose nustatomi valstybių narių energijos iš atsinaujinančių šaltinių dalių 2020 m. planiniai rodikliai transporto, elektros energijos, šildymo ir aušinimo sektoriuose, atsižvelgiant į kitų su energijos vartojimo efektyvumu susijusių politikos priemonių poveikį galutiniam energijos suvartojimui, taip pat tinkamos priemonės, kurių reikia imtis šiems nacionaliniams bendriesiems rodikliams pasiekti, įskaitant vietos, regioninių ir nacionalinių valdžios institucijų bendradarbiavimą, planinius statistinius perdavimus ar bendrus projektus, nacionalinę esamų biomasės išteklių plėtojimo ir naujų biomasės išteklių sutelkimo skirtingoms reikmėms politiką ir priemones, kurių reikia imtis Direktyvos 2009/28/EB 13-19 straipsniuose nustatytiems reikalavimams įvykdyti.
(2)
Remdamasi Direktyva 2009/28/EB, Komisija iki 2009 m. birželio 30 d. turėtų priimti nacionalinių atsinaujinančių išteklių energijos veiksmų planų modelį, apimantį minimalius šios direktyvos VI priede nustatytus reikalavimus,
PRIĖMĖ ŠĮ SPRENDIMĄ:
1 straipsnis
Pagal Direktyvos 2009/28/EB 4 straipsnio 1 dalį reikalaujamų rengti nacionalinių atsinaujinančių išteklių energijos veiksmų planų modelis, pateiktas šio sprendimo priede, yra patvirtinamas.
2 straipsnis
Šis sprendimas skirtas valstybėms narėms.
Priimta Briuselyje, 2009 m. birželio 30 d.